**DRUMUL PÂN' LA TINE**

*Andreionthepoetry*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Erai departe... Drumul pân' la tine

Eu îl simțeam ca pe-o călătorie

Printr-un deșert fierbinte de suspine,

Iar clipa veșnicii avea, o mie.

Plecam spre tine și în troleibuz

Eram un daltonist îndrăgostit:

De verde eu voiam să fac abuz

Când roșul era parcă-ncremenit!

Șoferul, suveran, de neclintit,

Ar fi putut și el să bănuiască

Ce doruri și dureri de neoprit

Punea la semafor să se oprească...

Dar el știa doar de al lui parcurs

Și legea lui o dușmănea pe-a mea -

Eu trebuia iubirii să dau curs,

Și să te țin în brațe trebuia!

Și ajungeam la tine-ntr-un târziu.

Tu îmi săreai în brațe, iar pe buze

Aveai dulceață (și acuma știu)

Și-n sărutări topeai a' mele scuze.

Eram prea tineri, c-un trecut prea scurt

Ca timpul ce aveam atunci în față

Să fie ca un implacabil scut

Ce-oprește săgetările de viață.

Azi merg din nou cu-același troleibuz;

Acum îmi ești aproape - mi-ești soție,

Și nu mai pot șoferul să-l acuz

Că-mi irosește timpul și nu știe...

Iar drumul prin deșert, de odinioară,

Mi-e drag acum, când mi-l aduc aminte

Ca pe un cântec dulce, de vioară,

Ce îmi adapă inima fierbinte...

Acum trecutul nostru-i lung și poartă

Și amintiri, și realizări mărețe

Și simt că bat cu gândul la o poartă

Spre-un viitor cu mult prea multe fețe...

Un timp a cărui grijă n-am avut-o

S-a scurs frumos, cu tine lângă mine,

Dar ruta ce odată am făcut-o

În amintire veșnic o voi ține!